
BARBARA TAYLOR BRADFORD

Familiene på Cavendon Hall

Oversatt av Mona Berge


Til Bob, du har min kjærlighet for alltid


Noen ord fra forfatteren

Det skjer ofte at en karakter blir født i tankene mine. En ferdig utformet person som jeg kjenner ut og inn, ligger og venter der.

Det skjedde med Emma Harte, Blackie O’Neill og senere med Paul McGill, i Emma Harte. I Voice of the Heart visste jeg nøyaktig hvem Victor Mason var da han plutselig ble min mentale venn. Og i The Women in His Life kom Maximillian West til meg ferdig utformet. Mannen var et krystallklart bilde i hodet mitt.

For omtrent seks år siden skjedde det samme, da en nydelig, ung pike ved navn Cecily Swann danset rundt i hodet mitt. Jeg kjente henne ikke bare godt, jeg visste også hvordan hele livet hennes kom til å bli. Jeg så også bilder av DeLacy Ingham og Miles Ingham for mitt indre øye. Jeg visste at Cecily ville være venn med Ingham-søsknene hele livet. Jeg arbeidet med utkastet til boken og så at historien omfattet mange år. Da forsto jeg plutselig at det burde bli en serie.

Dessverre kom andre prosjekter og bøker i veien, og jeg la sagaen om Cecily Swann på hyllen. Men endelig, for to år siden, kunne jeg ta den frem igjen.

Visse saker endret seg underveis mens jeg skrev det første kapitlet, men huset, Cavendon Hall, sto klart for meg i all sin prakt og fordums historie. Familiene Swann og Ingham ble selvfølgelig virkelige for meg. Slik jeg håper de vil bli for deg. Familiene på Cavendon Hall er den første boken. Du får følge med på alle opp- og nedturene, gledene og sorgene til alle disse karakterene som du nå blir kjent med, i oppfølgeren. Jeg gleder meg til å begynne på Kvinnene på Cavendon Hall og besøke disse herlige karakterene igjen. For meg er det som å reise ut på et stort eventyr når jeg begynner på en ny bok. Jeg vet aldri hva som kommer til å skje. Familiene Swann og Ingham vil fortelle sine egne historier.


PERSONGALLERI

HERSKAP

 

FAMILIEN INGHAM I 1913

Charles Ingham, sjette jarl av Mowbray, 44 år. Eier og vokter av Cavendon Hall. Omtalt som lord Mowbray.

Felicity Ingham, hans kone, grevinnen av Mowbray, 43 år. Rettmessig arving av sin avdøde far, en industrimagnat. Tiltalt som lady Mowbray.

 

BARNA DERES

Guy Ingham, arving til jarledømmet, 22 år. Han studerer ved Oxford.

Miles Ingham, nest eldste sønn, 14 år, går på Eton.

Lady Diedre Ingham, eldste datter, 20 år, bor hjemme.

Lady Daphne Ingham Stanton, nest eldste datter, 17 år, bor hjemme.

Lady DeLacy Ingham, tredje datter, 12 år, bor hjemme.

Lady Dulcie Ingham, fjerde datter, 5 år. Familiens attpåklatt.

De fire døtrene blir kjærlig omtalt som de fire D-ene av tjenerstaben.

 

ANDRE MEDLEMMER AV FAMILIEN INGHAM

Lady Lavinia Ingham Lawson, søster av jarlen, 40 år. Hun bor i Skelldale House, som ligger på godsets eiendom, når hun er i Yorkshire. Hun bor mesteparten av tiden i London. Hun er gift med John Edward Lawson, kalt Jack. Han er en forretningsmagnat.

Lady Vanessa Ingham, jarlens ugifte søster, 34 år, som har sin egen private leilighet på Cavendon. Den bruker hun når hun er i Yorkshire. Hun tilbringer mesteparten av sin tid i London.

Lady Gwendolyn Ingham Baildon, enke og jarlens tante, 72 år, bosatt i Little Skell Manor, på godsets eiendom. Hun var gift med avdøde Paul Baildon.

Hugo Ingham Stanton, fetter av jarlen, 32 år. Han er nevø av lady Gwendolyn, søster av hans avdøde mor, lady Evelyne Ingham Stanton. Han har bodd utenlands i mange år. Hans far var avdøde Ian Stanton, som alte opp veddeløpshester.

 

BETRODDE TJENESTEFOLK

 

DEN ANDRE FAMILIEN: FAMILIEN SWANN

Familien Swann har tjent familien Ingham i over hundre og seksti år. Som en følge av dette er livet deres blitt tett sammensveiset på mange forskjellige måter. Generasjoner av familien Swann har bodd i landsbyen Little Skell, som tilhører Cavendon, og grenser opp til godsets park. Det gjør de fremdeles. Nåtidens Swanns er hengivne og lojale overfor familien Ingham, akkurat slik deres forgjengere var, og vil forsvare ethvert familiemedlem med sitt liv. Familien Ingham stoler fullt og fast på dem, og vice versa.

 

FAMILIEN SWANN I 1913

Walter Swann, jarlens kammertjener, 35 år. Swann-familiens overhode.

Alice Swann, hans kone, 32 år. En dyktig syerske som har ansvaret for klærne og syr klær til grevinnen og døtrene hennes.

Harry, sønn, 15 år. Han går i lære for å bli anleggsgartner på Cavendon Hall.

Cecily, datter, 12 år. Hun får delta i privatundervisningen på Cavendon Hall sammen med DeLacy.

 

ANDRE MEDLEMMER AV FAMILIEN SWANN

Percy, yngre bror av Walter, 32 år. Viltvokter på Cavendon.

Edna, gift med Percy, 33 år. Utfører forefallende arbeid på Cavendon.

Joe, sønnen deres, 12 år, jobber sammen med faren som viltvokter.

Bill, fetter av Walter, 27 år. Sjefgartner på Cavendon. Ugift.

Ted, fetter av Walter, 38 år. Sjef for vedlikeholdsarbeidet innendørs og snekkerverkstedet på Cavendon. Enkemann.

Paul, sønn av Ted, 14 år, jobber sammen med faren på Cavendon.

Eric, bror av Ted, fetter av Walter, 33 år. Butler i lord Mowbrays hus i London. Singel.

Laura, søster av Ted, kusine av Walter, 26 år. Husholderske i lord Mowbrays hus i London. Singel.

Charlotte, tante til Walter og Percy, 45 år. Pensjonert fra sin stilling på Cavendon. Charlotte er Swann-familiens matriark. Hun blir behandlet med stor respekt av alle, og med en viss ærbødighet av familien Ingham. Charlotte var sekretær og personlig assistent for David Ingham, den femte jarlen, til hans død. Det ble spekulert en del rundt forholdet deres.

Dorothy Pinkerton, født Swann, kusine av Charlotte. Hun bor i London og er gift med Howard Pinkerton, kriminaletterforsker ved Scotland Yard.

 

         TJENESTEFOLK

Mr Henry Hanson, butler

Mrs Agnes Thwaites, husholderske

Mrs Nell Jackson, kokk

Miss Olive Wilson, grevinnens kammerpike

Mr Malcolm Smith, førstelakei

Mr Gordon Lane, andrelakei

Miss Elsie Roland, første stuepike

Miss Mary Ince, andre stuepike

Miss Peggy Swift, tredje stuepike

Miss Polly Wren, kjøkkenpike

Mr Stanley Gregg, sjåfør

 

ANDRE ANSATTE

Miss Maureen Carlton, som regel kalt Nanny eller Nan.

Miss Audrey Payne, guvernante. Hun oppholder seg ikke på Cavendon om sommeren. Barna har skolefri.

 

UTENDØRSARBEIDERE

Et staselig hjem som Cavendon Hall, med flere tusen dekar jord og jaktmarker, ansetter lokalbefolkningen. Dette er grunnlaget for godsets eksistens, i tillegg til å være et hjem for en adelig familie. Godset tilbyr arbeid til landsbyboerne og jord for lokale forpaktere. Landsbyene som omgir Cavendon, ble bygget av forskjellige jarler opp gjennom årene for å huse deres arbeidere. Kirker og skoler ble også bygget, i tillegg til postkontorer og mindre butikker i nyere tid. Landsbyene rundt Cavendon er Little Skell, Mowbray og High Clough.

Det er mange som arbeider utendørs. Sjefviltvokteren har fem viltvoktere under seg. I jaktsesongen er det enda flere som er med og hjelper til. Andre utendørsarbeidere er skogsarbeidere, som tar seg av skogen rundt godset. Parken og hagene blir vedlikeholdt av en sjefgartner og fem andre gartnere som jobber under ham.

Rypejakten starter i august og varer til desember. Rapphønejakten starter i september. And og annen  villfugl blir også skutt i denne sesongen. Fasanjakten starter 1. november og varer til desember. Mennene som kommer til Cavendon for å delta i jakten, er for det meste aristokrater og blir omtalt som skytterne, det vil si mennene som bruker geværene.


DEL EN

De vakre pikene på Cavendon

Mai 1913

Hun er vakker og derfor skal hun kurtiseres;

Hun er kvinne og derfor skal hun erobres.

William Shakespeare

Hedre kvinner: De fletter og vever

Himmelske roser til jordisk liv.

Johann von Schiller

Mannen er jegeren; kvinnen er hans bytte.

Alfred Tennyson

Cecily Swann var oppspilt. Moren hadde gitt henne en spesiell oppgave, og hun gledet seg til å sette i gang. Hun skyndte seg bortover stien mot Cavendon Hall mens en masse tanker svirret rundt i hodet. Hun skulle se på noen vakre kjoler og lete etter feil. Det var en viktig oppgave, hadde moren forklart, og det var bare hun som kunne gjøre det.

Hun ville ikke komme for sent, så hun satte opp farten. Hun hadde fått beskjed om å komme klokken ti presis, og klokken ti skulle hun være der.

Moren hennes, Alice Swann, påpekte ofte at punktlighet kunne ha vært mellomnavnet hennes, og dette ble alltid sagt med dårlig skjult stolthet. Alice var veldig stolt av datteren sin, og bevisst på visse unike talenter hun hadde.

Selv om Cecily bare var tolv år, virket hun mye eldre på noen måter. Hun hadde en usedvanlig sterk ansvarsfølelse. Alle så på henne som ganske voksen, mer enn andre piker på hennes alder, og hun var til å stole på.

Cecily løftet blikket og så opp på skråningen foran seg. På toppen av bakken ruvet Cavendon, et av de flotteste godsene i England og litt av et mesterstykke.

Etter at Humphrey Ingham, den første jarlen av Mowbray, kjøpte flere tusen dekar jord i Yorkshire Dales, hadde han engasjert to ekstraordinære arkitekter til å tegne huset: John Carr fra York, og den berømte Robert Adam.

Huset sto ferdig i 1761. Lancelot «Capability» Brown hadde skapt parken og hagene, som var vakre og dekorative, og som den dag i dag så ut akkurat som før. I nærheten av huset lå en kunstig innsjø, og bak huset var det anlagt hager med bekker og dammer.

Cecily hadde kommet til godset siden hun var liten, og for henne var det det vakreste stedet i verden. Hun kjente det inn og ut, i likhet med faren, Walter Swann. Faren hennes var jarlens kammertjener, slik hans far hadde vært før ham, og hans grandonkel Henry før ham igjen.

Familien Swann fra landsbyen Little Skell hadde arbeidet på godset i over hundre og seksti år, i flere generasjoner, helt siden den første jarlen regjerte her på 1700-tallet. De to familiene var tett sammensveiset. Familien Swann nøt mange privilegier og var ekstremt lojale overfor familien Ingham. Walter pleide å si at han ville ofre livet for jarlen, og han mente det oppriktig.

Mens hun gikk med raske skritt, fordypet i tanker, skvatt Cecily plutselig og bråstoppet. En skikkelse hadde hoppet ut på stien foran henne og skremt henne. Men så så hun at det var den unge romjenta som het Genevra. Hun holdt ofte til her omkring.

Genevra sto midt på stien med hendene i siden. Hun smilte bredt, og de mørke øynene gnistret.

«Det der skulle du ikke ha gjort!» utbrøt Cecily og tok et skritt til siden. «Du skremte meg. Hvor kom du fra, Genevra?»

«Derfra,» svarte jenta og veivet med armen mot den vidstrakte engen. «Jeg så at du kom, lille Cecily. Jeg var bak muren.»

«Jeg må skynde meg videre. Jeg vil ikke komme for sent,» sa Cecily kjølig og avvisende. Hun prøvde å gå rundt jenta, men det nyttet ikke.

Genevra hoppet hit og ditt og sperret veien for henne. «Ja da, jeg vet at du er på vei til det gamle huset der oppe. Gi meg en mynt, så skal jeg spå deg.»

«Jeg kan ikke gi deg noe. Jeg har ikke en penny.»

«Jeg vil ikke ha pengene dine, jeg behøver ikke å se hånden din. Jeg vet alt om deg.»

Cecily rynket pannen. «Jeg skjønner ikke …» Hun lot ordene bli hengende i luften, utålmodig etter å komme seg videre. Hun ville ikke kaste bort mer tid på romjenta.

Genevra var taus, men hun så spekulativt på Cecily før hun snudde seg og så opp på Cavendon. De mange vinduene glitret, og den lyse steinfasaden skinte som blankpusset marmor i solen denne morgenen i mai. Faktisk så det ut som om hele huset strålte.

Romjenta visste at dette var et synsbedrag solen skapte. Likevel hadde Cavendon en spesiell aura. Hun hadde alltid vært bevisst på det. Et øyeblikk sto hun helt stille, oppslukt av tanker, og stirret på Cavendon … Hun hadde gaven, hun kunne se inn i fremtiden. Men nå knep hun øynene igjen for å stenge synet ute, hun ville ikke bli plaget med det hun plutselig så.

Til slutt snudde hun seg mot Cecily igjen og blunket mot solen. Hun stirret på tolvåringen en lang stund. Øynene smalnet, og uttrykket var alvorlig.

Cecily ble urolig over det granskende blikket.  «Hvorfor ser du sånn på meg? Hva er i veien?»

«Ingenting,» mumlet Genevra. «Ingenting er i veien, lille Cecily.» Hun bøyde seg og tok opp en lang kvist og begynte å skrape i jorden. Hun tegnet en firkant, og over firkanten tegnet hun en fugl. Så så hun megetsigende på Cecily.

«Hva betyr det?» spurte Cecily.

«Ingenting.» Genevra kastet fra seg kvisten. De mørke øynene var uutgrunnelige. Men på et blunk forsvant det merkelige, gåtefulle uttrykket og hun brast i latter. Hun danset av sted mot muren.

Der satte hun hendene på kanten, tok sats og slo hjul over den og landet i engen bakenfor.

Etter at hun hadde rettet på det røde tørkleet hun hadde knyttet rundt de mørke krøllene, hoppet og danset hun bortover engen og forsvant inn mellom trærne. Latteren hennes gjenlød i stillheten selv om hun nå var ute av syne.

Cecily ristet på hodet, forbløffet over Genevras merkelige oppførsel. Hun bet seg i leppen og visket ut tegningen i jorden med føttene, før hun fortsatte oppover bakken.

Hun har alltid vært litt rar, tenkte Cecily for seg selv mens hun gikk. Hun visste at Genevra bodde sammen med familien sin i en av de to fargerike romvognene som sto ved den borteste enden av blåklokkeskogen, et godt stykke unna engen.

De holdt til på jarlens jord, og han hadde gitt dem tillatelse til å bo der. De forsvant alltid om vinteren. Hvor de dro, var det ingen som visste.

Romfamilien hadde kommet til Cavendon for lenge siden. Det hadde Miles fortalt henne. Han var jarlens andre sønn. Han hadde sagt at han ikke visste hvorfor faren var så snill mot romfamiliene. Miles var fjorten, og han og søsteren hans DeLacy var hennes beste venner.

*

Stien som snodde seg gjennom skog og mark, førte direkte fra landsbyen Little Skell til bakgården til Cavendon Hall. Cecily løp over brosteinene i bakgården idet klokken i tårnet på stallen begynte å slå. Klokken var nøyaktig ti, og hun var ikke for sent ute.

Kokkas muntre yorkshirestemme sivet ut gjennom bakdøren da Cecily stoppet opp et øyeblikk for å få igjen pusten og lytte.

«Stå ikke der og måp som en gås, Polly,» skjente kokka på kokkepiken. «Og for himmelens skyld, trykk skjeen nedi melkrukken før du setter på lokket. Vi vil ikke ha biller i melet!»

«Ja,» sa Polly spakt.

Cecily smilte for seg selv. Hun visste at kjeftingen ikke var så farlig. Faren hennes sa at kokka bjeffet verre enn hun bet, og det var sant. Kokka var en godhjertet, moderlig kvinne.

Cecily gikk inn på kjøkkenet og ble møtt av dampende, varm luft og herlige dufter fra de boblende kjelene. Kokka var allerede i gang med å tilberede lunsjen for familien.

Kokka snudde seg da hun hørte at døren ble åpnet, og smilte bredt da hun så at det var Cecily som kom inn på hennes domene. «Hallo, vennen min,» sa hun vennlig. Alle visste at Cecily var yndlingen hennes. Det la hun ikke skjul på.

«God morgen, mrs Jackson,» svarte Cecily og kikket på kokkepiken. «Hei, Polly.»

Polly nikket og trakk seg tilbake til en krok. Hun ble alltid sjenert og forlegen når Cecily snakket til henne.

«Mor sendte meg for å hjelpe til med kjolene til lady Daphne,» forklarte Cecily.

«Ja, det vet jeg. Av sted med deg. Lady DeLacy venter på deg ovenpå. Hun skal visstnok være assistenten din.» Kokka humret og blunket fortrolig til Cecily.

Cecily lo. «Mor kommer hit ved ellevetiden.»

Kokka nikket. «Dere skal begge spise lunsj her nede sammen med oss. Og faren din.»

«Det blir hyggelig, mrs Jackson.» Cecily gikk gjennom kjøkkenet mot baktrappen som førte opp til de øvre etasjene i det store huset.

Nell Jackson så etter henne, og øynene smalnet litt. Den tolv år gamle piken var nydelig. Plutselig så hun for seg den unge kvinnen hun kom til å bli. En stor skjønnhet. Og en ekte Swann. Det var helt tydelig hvem hun var i slekt med, med de høye kinnbena, den lyse huden og de lavendelblå øynene … Spesielle, blågrå øyne. Det var familien Swanns kjennetegn. Og så var det håret, da. Tykt, glansfullt og rødbrunt med lysere striper. Hun kom til å se akkurat ut som Charlotte når hun ble eldre, tenkte kokka og sukket for seg selv. For et bortkastet liv hun hadde hatt, Charlotte Swann. Hun kunne ha nådd langt, det var det ingen tvil om. Jeg håper jenta ikke blir værende her slik som tanten hennes gjorde, tenkte Nell og snudde seg for å røre i grytene. Løp, Cecily, løp for livet. Og ikke se deg tilbake. Redd deg selv.

Biblioteket på Cavendon var et rom med vakre proporsjoner. To av veggene var dekket av bokhyller fra gulv til tak, et forgylt nisjetak malt med flora og fauna i sterke farger. En rekke høye vinduer vendte ut mot den lange terrassen som strakte seg langs hele fasaden. I hver ende av vindusveggen var det smårutete glassdører som førte ut til terrassen.

Selv om det var mai, og solen skinte, var det fyr på peisen. Det var som regel det året rundt. Charles Ingham, den sjette jarlen av Mowbray, fulgte bare skikken som var etablert av hans bestefar og faren før ham. Begge mennene hadde insistert på at det alltid skulle være fyr i peisen i dette rommet, uansett vær. Charles forsto godt hvorfor. Biblioteket var det kaldeste rommet i huset, selv om sommeren, og dette var en særegenhet som ingen hadde funnet en forklaring på.

Da han kom inn i biblioteket og gikk rett bort til peisen, la han merke til at Georg Stubbs-maleriet av en hest hang litt skjevt. Han gikk bort for å rette på det. Så grep han ildraken og dyttet til kubbene i peisen. Gnistene føk, og det spraket i kubbene. Etter at han hadde dyttet hardt til dem enda en gang, hengte han ildraken tilbake på stativet.

Charles ble stående en stund foran peisen med hånden hvilende på peishyllen, fordypet i tanker. Hans kone Felicity hadde nettopp reist for å besøke sin søster i Harrogate, og han lurte igjen på hvorfor han ikke hadde insistert på å bli med henne. «Fordi hun ikke ville at du skulle bli med,» sa en stemme i hodet hans. Godta det.

Felicity hadde tatt med seg deres eldste datter Diedre. «Anne vil føle seg mer vel, Charles. Hvis du blir med, vil hun føle seg forpliktet til å underholde deg, og det vil bli anstrengende for henne, hadde Felicity forklart ved frokostbordet.

Han hadde gitt etter for henne, slik han ofte gjorde nå for tiden. Men det var jo også fornuftig, det hun sa. Han sukket for seg selv mens tankene vandret til svigerinnen. Hun hadde vært syk en stund, og de hadde vært bekymret for henne. Hun hadde visstnok gode nyheter å fortelle i dag og hadde invitert søsteren til lunsj.

Charles snudde seg vekk fra peisen og gikk over det persiske teppet mot det antikke skrivebordet i georgiansk stil. Der satte han seg ned. Han ble ikke kvitt tankene på Annes sykdom, men så minnet han seg selv på hvor praktisk og jordnær Diedre var. Det var en beroligende tanke. Datteren var tjue år og trolig den mest fornuftige av barna hans. Guy, arvingen hans, var tjueto, og en relativt ansvarsfull ung mann. Men dessverre hadde han en noe vilter side som nå og da kom frem. Det bekymret Charles.

Miles var hjernen i familien. Han hadde en intellektuell tilbøyelighet selv om han bare var fjorten år, og han var kunstnerisk. Miles bekymret han seg aldri for. Han var fullstendig lojal.

Og så var det hans andre tre døtre. Daphne var sytten og familiens store skjønnhet. En ekte engelsk rose, med et utseende som kunne knuse hjertet til hvilken som helst mann. Han hadde store ambisjoner for Daphne. Han skulle arrangere et makeløst ekteskap for henne. En hertugsønn, intet mindre.

Søsteren hennes, DeLacy, var den morsomste, om han skulle være ærlig. Hun var en liten rampejente på tolv år. Charles var klar over at hun snart måtte bli litt mer moden. Han smilte mens han tenkte på henne. DeLacy fikk ham alltid til å le og underholdt ham med sine komiske påfunn. Hans yngste barn, fem år gamle Dulcie, var en hjerteknuser. Til hans store forbløffelse hadde hun allerede en stor personlighet og en sterk vilje.

Heldig. Jeg har vært heldig, tenkte han og strakte seg etter bunken med post. Seks flotte barn, alle spesielle på hver sin måte. Jeg er velsignet, minnet han seg selv på, velsignet med min kone og denne beundringsverdige familien vi har skapt. Jeg er verdens heldigste mann.

Mens han bladde gjennom posten, var det spesielt én konvolutt som fanget oppmerksomheten hans. Den var poststemplet Zurich, Sveits. Forundret åpnet han konvolutten med brevkniven av sølv og tok ut brevet.

Da han kikket på underskriften, ble han perpleks. Brevet var skrevet av fetteren hans, Hugo Ingham Stanton. Han hadde ikke hørt fra Hugo siden han forlot Cavendon som sekstenåring. Men Hugos far hadde fortalt Charles at sønnen hans hadde klart seg bra. Han hadde ofte lurt på hva det var blitt av Hugo. Nå ville han utvilsomt få vite det.

26. april, 1913

Zurich

 

Min kjære Charles

Jeg er sikker på at du vil bli overrasket over å motta dette brevet fra meg etter alle disse årene. Men siden jeg forlot Cavendon under svært spesielle omstendigheter, og i så sterk uoverensstemmelse med min mor, bestemte jeg meg for at det beste ville være å bryte all kontakt med familien den gangen. Det er derfor du ikke har hørt fra meg.

Jeg hadde kontakt med min far til den dagen han døde. Ingen andre skrev til meg i New York, og derfor fikk jeg meg ikke til å skrive. Slik har årene gått uten at vi har hatt kontakt.

Jeg skal ikke kjede deg med et langt resymé av livet mitt gjennom de siste seksten årene. Jeg kan si såpass at jeg har gjort det godt. Jeg var svært heldig som ble sendt til min fars venn, Benjamin Silver. Jeg ble lærling i mr Silvers eiendomsselskap i New York. Han var en god mann, og en særdeles dyktig forretningsmann. Han lærte meg alt om eiendomsbransjen, og bedre mentor kunne jeg ikke ha fått.

Det kom nesten som en overraskelse på meg da jeg oppnådde suksess. Da jeg var tjueto, giftet jeg meg med mr Silvers datter, Loretta. Vi var lykkelig gift i ni år, men dessverre fikk vi ingen barn. Loretta hadde alltid vært svakelig, og hun døde her i Zurich for et år siden, til min store fortvilelse og sorg. Jeg har oppholdt meg her i Zurich det siste året, men nå har ensomheten blitt for sterk. Jeg lengter tilbake til hjemlandet mitt. Derfor har jeg nå bestemt meg for å vende tilbake til England.

Jeg ønsker å bosette meg i Yorkshire, og derfor vil jeg gjerne avlegge deg et besøk. Jeg håper inderlig at du vil ta meg høflig imot på Cavendon. Det er mye jeg vil snakke med deg om, og spesielt eiendommen jeg eier i Yorkshire.

Jeg har tenkt å reise til London i juni og ta inn på Claridge hotell. Forhåpentligvis kan jeg besøke deg i juli, på et tidspunkt som passer for deg.

Jeg ser frem til å høre fra deg om ikke så altfor lenge. Alle gode ønsker for deg og Felicity.

Vennlig hilsen din fetter

Hugo

Charles lente seg tilbake i stolen mens han fremdeles holdt brevet i hånden. Etter en stund la han det på skrivebordet, lukket øynene en liten stund og tenkte på Little Skell Manor, huset som hadde tilhørt Hugos mor, og som han nå eide. Hugo ville utvilsomt bosette seg der, noe han hadde all rett til å gjøre.

Charles åpnet øynene og utstøtte et lite stønn idet han rettet seg opp i stolen. Det nyttet ikke å lukke øynene for bekymringene som vellet opp i ham. Huset tilhørte Hugo. Problemet var at tanten deres, lady Gwendolyn Ingham Baildon, bodde der. Hun var syttito og kom til å sette seg på bakbena hvis Hugo forsøkte å kaste henne ut.

Bare tanken på at tanten og Hugo skulle krangle om huset, fikk det til å gå kaldt nedover ryggen på Charles. Tankene kvernet mens han forsøkte å finne en løsning på denne knipen.

Til slutt reiste han seg, gikk bort til terrassedøren nærmest skrivebordet og ble stående og se ut på terrassen. Nå ønsket han  at Felicity hadde vært her. Han trengte noen å snakke med om dette problemet. Nå med det samme.

Akkurat da fikk han øye på henne. Hun skyndte seg ned trappen med kurs for den gruslagte veien som førte til Skelldale House. Charlotte Swann. Nettopp den personen som kunne hjelpe ham. Selvfølgelig kunne hun det.

Uten å nøle gikk Charles ut på terrassen. «Charlotte!» ropte han.  «Charlotte! Kom tilbake!»

Da hun hørte navnet sitt, snudde Charlotte seg straks. Ansiktet lyste opp i et stort smil da hun så ham. «Hallo,» svarte hun og løftet hånden og vinket. Så begynte hun å gå tilbake opp terrassetrappen. «Hva er det?» spurte hun da hun stoppet foran ham. Hun så granskende på ham. «Du ser veldig opprørt ut. Har det skjedd noe?»

«På sett og vis,» svarte han. «Har du tid et øyeblikk? Jeg må vise deg noe og diskutere et familieanliggende med deg. Hvis du har tid, hvis det ikke er ubeleilig nå. Jeg kan …»

«Å, Charlie, nå må du gi deg. Selvfølgelig er det ikke ubeleilig. Jeg skulle bare gå til Skelldale House for å hente en kjole til Lavinia. Hun vil at jeg skal sende den til henne i London.»

«Det var godt å høre. Jeg er redd det har oppstått et lite dilemma.» Han grep henne i armen og trakk henne inn i biblioteket. «Eller rettere sagt så er det noe som har skjedd som kan bli et dilemma. Eller til og med den reneste krigen.»

Når de var alene sammen, hersket det en avslappet og hyggelig stemning mellom Charles Ingham og Charlotte Swann.

Denne ubevisste harmonien mellom dem bunnet i et vennskap som hadde vart helt fra barndommen. Begge følte en dyp lojalitet overfor den andre.

Charlotte hadde vokst opp sammen med Charles og hans to yngre søstre, Lavinia og Vanessa, og hun hadde fått undervisning sammen med dem av guvernanten som hadde stått for undervisningen på Cavendon Hall på den tiden.

Dette var ett av privilegiene familien Swann nøt godt av, og som var blitt skjenket dem over hundre år tidligere, av den tredje jarlen av Mowbray: En pike fra familien Swann ble invitert til å slutte seg til Ingham-barna for sine daglige skoletimer. Den tredje jarlen, en snill og omsorgsfull mann, respekterte familien Swann, satte pris på deres hengivenhet og lojalitet overfor familien Ingham gjennom flere generasjoner, og dette var måten han belønnet dem på. Skikken var videreført til denne dag, og nå var det Cecily Swann som gikk til klasserommet sammen med DeLacy Ingham for å bli undervist av guvernanten, miss Audrey Payne.

Da de var barn, hadde Charlotte og Charles frydet seg over å ergre søstrene hans ved å kalle hverandre Charlie. De hadde fnist og ledd av all forvirringen det skapte. De hadde vært uatskillelige til han reiste av sted for å studere ved Eton. Men lojalitetsfølelsen og omsorgen de følte for hverandre, hadde ikke forandret seg i årenes løp. Muligens artet den seg litt annerledes. De pleide ikke omgang med hverandre etter at Charles begynte å studere, de levde faktisk i to helt forskjellige verdener. Når de var sammen med familien hans, eller med andre mennesker, tiltalte de hverandre formelt og opptrådte høflig og respektfullt.

Men barndomsbåndet var der fremdeles, og de var begge klar over hvor nær de sto hverandre. Likevel snakket de aldri om det. Han hadde aldri glemt at hun hadde vært så omsorgsfull og passet på ham da de var små. Hun var bare ett år eldre enn ham, men det var Charlotte som tok vare på dem alle sammen.

Hun hadde trøstet ham og søstrene hans da moren deres døde brått og uventet av et hjerteinfarkt. Hun hadde følt med dem da faren deres giftet seg igjen to år senere. Den nye grevinnen var Den Høyvelbårne Harriette Storm, og de hadde avskydd henne. Kvinnen var snobbete, brysk og herskesyk og ikke så rent lite ondskapsfull. Hun hadde fanget den sørgende jarlen, som var ensom og fortapt, med sin enestående skjønnhet, noe som Charlotte ofte påpekte bare var utvendig, tross alt.

De hadde spilt henne mange puss, jo verre, jo bedre, og det var Charlotte som hadde funnet på en masse kallenavn for henne: Dårlig Vær, Orkanen Harriette og Øse-Pøse, for å nevne noen. Disse kallenavnene fikk dem til å le, hadde hjulpet dem til å slutte med de ganske barnslige pussene de spilte henne. Til slutt hadde de bare gjort narr av henne bak ryggen hennes.

Ekteskapet hadde blitt en avgrunn av elendighet for jarlen, som hadde trukket seg inn i seg selv og bygget opp en mur rundt seg. Det hadde ikke vart lenge heller. Hatefulle Harriette returnerte snart til London. Det var der hun døde, ikke lenge etter avreisen fra Cavendon. Leveren sviktet fordi den var fullstendig ødelagt av de enorme mengdene alkohol hun konsumerte.

Charles’ tanker hadde vandret mens han sto og så på Charlotte som rettet på maleriet av hesten. Han husket hvor ofte hun hadde gjort dette da hun jobbet for faren hans.

Han lo. «Jeg gjorde nettopp det samme for en kort stund siden. Det maleriet kan visst ikke henge i ro, men det behøver jeg jo ikke å fortelle deg.»

Charlotte snudde seg. «Jeg skal be mr Hanson om en gammel vinkork igjen og få ordnet det skikkelig.»

«Hvordan kan du gjøre det med en vinkork?» spurte han forundret.

Hun gikk bort til ham og forklarte: «Jeg skjærer en skive av korken og stikker den inn mellom veggen og bunnen av rammen. Det er et lurt knep for å holde et maleri på plass. Jeg har gjort det i årevis».

Charles bare nikket og tenkte på alle korkbitene han hadde plukket opp og kastet opp gjennom årene. Nå forsto han hva de var blitt brukt til.

Han gjorde tegn til at hun skulle sette seg i stolen på den andre siden av skrivebordet. «Slå deg ned, Charlotte. Jeg trenger et råd.»

Hun gjorde som han ba om, og kikket på ham da han satte seg ned selv. Han så godt ut, tenkte hun. Han var førtifire, men han så yngre ut. Charles var atletisk, slik faren hans hadde vært, og han sørget for å holde seg i form. I likhet med de fleste av mennene i familien Ingham, var han høy og kjekk, hadde klare, blå øyne, lys hud og lysebrunt hår. Uansett hvor han befant seg i verden, var hun sikker på at ingen ville tro at han var noe annet enn en engelskmann. Og en engelsk gentleman attpåtil. Han hadde et forfinet utseende, en elegant utstråling og en verdig og rak holdning.

Han bøyde seg over skrivebordet og ga Charlotte brevet fra Hugo.  «Jeg mottok dette i dag, og jeg må innrømme at jeg fikk meg en støkk.»

Hun tok fra ham brevet og lurte på hvem som hadde sendt det. Charlotte var intelligent, kjapp og kløktig. Hun hadde arbeidet som personlig assistent for den femte jarlen i mange år, så det var ikke mye hun ikke visste om Cavendon og alt som var assosiert med godset. Hun ble slett ikke overrasket da hun så Hugos underskrift. Hun hadde faktisk lenge ventet på at denne unge mannen skulle dukke opp igjen på Cavendon en vakker dag.

Etter at hun hadde lest raskt gjennom brevet, sa hun: «Du tror at han kommer tilbake for å bosette seg i Little Skell Manor, ikke sant?»

«Selvfølgelig. Hva skal jeg ellers tro?»

Charlotte nikket enig, så spisset hun leppene tankefullt. «Men Cavendon må jo være fylt av ulykkelige minner for ham?»

«Jeg vil tro det. På den andre siden skriver han i brevet at han vil diskutere eiendommen han eier her, og han opplyser meg også om at han har planer om å bosette seg i Yorkshire på permanent basis.»

«I Little Skell Manor. Kanskje han ikke bryr seg om at han blir nødt til å kaste ut en gammel dame fra et hus hun har bodd i så lenge, lenge før foreldrene hans døde, faktisk.»

«For å være ærlig, så har jeg ingen anelse. Jeg har ikke sett ham på seksten år, ikke siden han var seksten år, faktisk. Men han må jo vite at tanten vår fremdeles bor der.» Charles så spørrende på henne med hevede bryn.

«Det er ganske lett å skaffe seg opplysninger om denne velkjente familien selv om man befinner seg i et annet land,» sa Charlotte. Hun lente seg tilbake i stolen og så tankefull ut en stund. «Jeg husker Hugo. Han var en hyggelig gutt. Men han kan ha forandret seg med tanke på hva som skjedde med ham her. Han ble dårlig behandlet. Du husker vel hvor sint faren din var da søsteren hans sendte Hugo av gårde til Amerika.»

«Ja, jeg husker det,» svarte Charles. «Faren min syntes det var latterlig. Han trodde ikke at Hugo var årsak til Peters død. Peter hadde alltid vært en som tok sjanser, oppførte seg dumdristig. Å ro ut i en liten båt på vannet her, sent på kvelden da han var full, var fullstendig uansvarlig. Faren min sa alltid at Hugo prøvde å redde broren sin, men i stedet fikk han skylden for at han døde.»

«Vi må ikke glemme at Peter var lady Evelyns favoritt. Tanten din brydde seg aldri stort om Hugo. Det var trist. En tragisk affære.»

Charles bøyde seg frem og støttet albuene på bordplaten. «Du vet at jeg stoler fullt og fast på dømmekraften din. Hva synes du jeg skal gjøre? Det kommer til å bli en fryktelig krangel, en skandale, hvis Hugo krever tilbake huset. Det har han selvfølgelig all rett til, juridisk sett, men hva med tante Gwendolyn? Hvor skal hun bo? Sammen med oss her i østfløyen? Det er den eneste løsningen jeg kan komme på.»

Charlotte ristet heftig på hodet. «Nei, nei, det er ingen god løsning! Det kommer til å bli trangt med deg og Felicity og seks barn, og din søster Vanessa. Så er det barnepiken, guvernanten og tjenerstaben. Det kommer til å bli som … som … et hotell. Tante Gwendolyn vil iallfall føle det sånn. Hun er en gammel dame som har sine vante rutiner. Hun er selvstendig og vant til å styre og stelle. Da snakker jeg om hennes egen husholdning og hennes egen tjenerstab. Dessuten setter hun pris på privatlivet sitt.»

«Ja, du har nok rett,» mumlet Charles. «Hun ville ikke like det.»

Charlotte fortsatte: «Tanten din vil føle seg som en gjest her, en som trenger seg på. Ikke misforstå meg, men jeg tror hun vil mislike å være omgitt av dere alle sammen hele tiden. Hun kommer til å protestere heftig, er jeg redd, for hun vil ikke flytte fra huset sitt.»

«Det er ikke hennes,» sa Charles lavmælt. «Synd at hennes søster Evelyne aldri endret testamentet. Tante er nødt til å flytte. Det er ingen vei utenom.» Han lente seg tilbake i stolen og stirret dystert ut i luften. «Jeg skulle ønske at Hugo ikke ville komme tilbake og bosette seg her. Dette er virkelig en lei knipe.»

«Jeg vil ikke gjøre situasjonen verre,» begynte Charlotte, «men det er en annen ting også.»

«Jaha? Hva da?» Han rettet seg brått opp i stolen og så engstelig ut.

«Vi vet at lady Gwendolyn ikke kommer til å like det, men tror du ikke at Hugos nærvær her kommer til å gjøre noen andre opprørt også? Det finnes fremdeles de som tror at Hugo var ansvarlig for Peters død, og …»

«Det er fordi de ikke kjenner alle fakta i saken,» avbrøt han skarpt. «Eller de vil ikke akseptere dem.»

Charlotte forble taus mens tankene raste.

Charles reiste seg og gikk bort til peisen. Han stilte seg med ryggen til den og så for seg bekymringsfulle scenarioer. Han var fremdeles av den oppfatning at den eneste løsningen på problemet, var å invitere tanten til å bo her sammen med dem. Kanskje Felicity kunne snakke med henne. Hans kone var flink til å overtale og veldig sjarmerende.

Charlotte reiste seg også og stilte seg ved siden av ham ved peisen. Da hun gikk mot ham, slo det henne hvor lik han var sin far på visse måter. Han hadde arvet noe av sin fars holdning, og ofte snakket han akkurat som ham.

Tankene hennes vandret til David Ingham, den femte jarlen av Mowbray. Hun hadde arbeidet for ham i tjue år, til han døde. Det var åtte år siden nå. Da de lykkelige minnene som fremdeles var så levende, strømmet på, tenkte hun på sørfløyen i Cavendon. Det var der de hadde arbeidet, sammen med mr Harris, regnskapsføreren, mr Nelson, godsforvalteren og Maude Greene, sekretæren.

«Sørfløyen! Lady Gwendolyn kan bo i sørfløyen!» brast det ut av Charlotte.

«I de rommene far brukte som kontorer? Der dere arbeidet?» spurte han, og så smilte han bredt. «Charlotte, du er et geni. Selvfølgelig kan hun bo der. Der vil hun trives.»

Charlotte nikket ivrig og fortsatte: «Faren din fikk lagt inn et ekstra bad og et lite kjøkken der. Da du bygget kontorannekset i stallbygningen, ble alle kontormøblene flyttet dit.  Sofaene, stolene og alle de andre møblene ble hentet ned fra loftet og satt inn i sørfløyen.»

«Nettopp. Og jeg vet at sørfløyen blir godt vedlikeholdt av Hanson og mrs Thwaites. Alt blir holdt i tipp topp stand, som du godt vet.»

«Hvis lady Gwendolyn går med på det, vil hun få en egen leilighet med eget bad og eget kjøkken og så mye privatliv som hun kan ønske seg,» påpekte Charlotte.

«Det er sant, og jeg foretar gjerne alle de endringene hun måtte ønske.» Han grep henne ivrig i armen. «Kom, så går vi og ser på rommene der. Du har tid til det, ikke sant?»

«Ja da, og det er en god idé, Charles,» svarte hun. «Du kan ikke la være å invitere Hugo hit til Cavendon, og jeg tror du må være forberedt på det verste. Det kan hende at han vil flytte inn i Little Skell Manor med det samme.»

Han kjente en stramming i brystet da hun sa det, men han visste at hun hadde rett.

*

Mens de gikk gjennom rommene i sørfløyen, og særlig de som var blitt brukt som kontorer, tenkte Charles på forholdet mellom hans far og Charlotte.

Hadde de hatt et forhold?

Hun hadde begynt å jobbe for ham da hun var sytten, og hun hadde vært ved den femte jarlens side til enhver tid. Hun hadde reist sammen med ham og vært både en nær venn og personlig assistent. Det var Charlotte som hadde vært sammen med faren hans da han døde.

Charles var klar over at det hadde gått rykter om forholdet deres, men det hadde aldri vært noen voldsom sladring. Ingen visste noe. Det skyldtes kanskje at de to hadde vært meget diskré … Det fantes iallfall ikke et snev av en skandale når det gjaldt de to.

Han kikket bort på Charlotte. De sto i det blå rommet, og hun forklarte ham at tanten sikkert ville like å ha dette rommet som soverom. Han lyttet med et halvt øre.

Vårsolen flommet inn gjennom vinduet og fikk det rødbrune håret hennes til å skinne som en bronsehjelm rundt ansiktet. Som alltid var hun blek, og de lyse, gråblå øynene virket enorme. For første gang på mange år så Charles henne objektivt. Og det gikk opp for ham hvilken vakker kvinne hun var; hun så mye yngre ut enn hun var også.

Hvordan kunne faren hans ha motstått henne når de arbeidet sammen hver bidige dag? Charles Ingham ble plutselig sikker på at de hadde hatt et forhold – på alle måter.

Det var en antakelse fra hans side. Det fantes ingen bevis. Likevel sto det plutselig klart for ham, det var så åpenbart. Charles hadde vokst opp med faren og Charlotte og kjente dem bedre enn noen, selv bedre enn sin kone Felicity, og han kjente sannelig henne særdeles godt. Han visste så mye om dem, hadde visst om deres feil og fortrinn, drømmer og ønsker, så innerst inne trodde han at det var ganske sannsynlig at de hadde vært elskere.

Charles snudde seg vekk, klar over at han hadde stirret så lenge på henne at hun hadde lagt merke til det inntrengende blikket. Han så raskt vekk, sa et eller annet om det lille kjøkkenet og skyndte seg ut av rommet.

Hvilken rolle spiller dette nå? spurte han seg selv. Faren hans var død. Hvis Charlotte hadde gjort ham lykkelig og lettet byrdene hans, så gledet det ham. Charles håpet at de hadde elsket hverandre.

Men hva med Charlotte? Hvordan følte hun seg nå for tiden? Savnet hun faren hans? Det gjorde hun helt sikkert. Plutselig ble han urolig for henne. Han ville spørre hvordan hun hadde det, men han våget ikke. Det ville være en utilgivelig innblanding i privatlivet hennes, og han ville absolutt ikke gjøre henne forlegen.

